Komisijos direktyva 2002/36/EB
2002 m. balandžio 29 d.
iš dalies keičianti kai kuriuos Tarybos direktyvos 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Komisijos direktyva 2002/28/EB [2], ypač į jos 14 straipsnio antrosios dalies c ir d pastraipas,
kadangi:
(1) Turėtų būti imtasi priemonių siekiant Bendriją apsaugoti nuo Anisogramma anomala (Peck) E. Müller, Anoplophora glabripennis (Motschulsky) ir Naupactus leucoloma Boheman kenksmingų organizmų, kurie iki šiol nebuvo aptinkami Bendrijoje.
(2) Dabartinės nuostatos dėl apsaugos nuo Liriomyza bryoniae (Kaltenbach) turėtų būti pakeistos, apribojant jas tik Airijoje ir Jungtinėje Karalystėje (Šiaurės Airijoje) esančiomis saugomomis zonomis, kuriose, kaip nustatyta, šio organizmo nėra.
(3) Liriomyza huidobrensis (Blanchard) ir Liriomyza trifolii (Burgess) augalų šeimininkų sąrašas turėtų būti iš dalies pakeistas, kad būtų atsižvelgta į naujausią informaciją apie šių kenksmingų organizmų ryšį su jų augalais šeimininkais.
(4) Dėl dažnai pasikartojančio Bemisia tabaci Genn., Liriomyza sativae (Blanchard), Amauromyza maculosa (Malloch), Liriomyza huidobrensis (Blanchard), Liriomyza trifolii (Burgess) ir Thrips palmi Karny plitimo per prekes, norint užtikrinti veiksmingesnę apsaugą, dabartinės nuostatos dėl apsaugos priemonių nuo įvežimo į Bendriją ir išplitimo joje turėtų būti patobulintos.
(5) Šios patobulintos apsaugos priemonės turėtų apimti augalo paso, skirto iš Bendrijos kilusiems augalams ir augalų produktams, ir fitosanitarinio sertifikato, skirto iš trečiųjų šalių kilusiems augalams ir augalų produktams, naudojimą.
(6) Dabartinės nuostatos dėl apsaugos nuo runkelių gyslų nekrotinio pageltimo viruso turėtų būti iš dalies pakeistos, kad būtų atsižvelgta į Komisijos darbo grupės išvadas, kuri įvertino su taip kenksmingu organizmu susijusią fitosanitarinę riziką atitinkamose Bendrijoje pripažintose saugomose zonose.
(7) Dabartinės nuostatos dėl apsaugos nuo Tilletia indica Mitra turėtų būti iš dalies pakeistos, kad būtų atsižvelgta į naujausią informaciją apie šio kenksmingo organizmo paplitimą Pietų Afrikoje.
(8) Direktyvos 2000/29/EB IV priedo A dalies I skirsnio 34 punkte ir V priedo B dalies I skirsnio 7 punkto b papunktyje turėtų būti ištaisyta į sąrašą neteisingai įtrauktos Malta ir Kipras kaip ne Europos šalys.
(9) Pakeitimai atitinka atitinkamų valstybių narių prašymus.
(10) Todėl tam tikri Direktyvos 2000/29/EB priedai turėtų būti atitinkamai iš dalies pakeisti.
(11) Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2000/29/EB I, II, IV ir V priedai iš dalies pakeičiami, kaip nurodyta šios direktyvos priede.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 2003 m. balandžio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus. Komisija apie tai praneša kitoms valstybėms narėms.
3 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
Priimta Briuselyje, 2002 m. balandžio 29 d.